Футболым и тхыдэм и къежьапIэ
Урысейм и футболым и тхыдэм илъэси 120-рэ ипэкIэ къыщIидзащ — Санкт-Петербург щекIуэкIащ япэ официальнэ зэIущIэ. 1897 гъэм жэпуэгъуэм и 24-м Япэ кадет корпусым и утым щызэхуэзащ Василеостровскэ гупым и футболистхэмрэ (ВОФ) Спортым дыхьэххэм я гупжьеймрэ («Спорт»). Япэхэр 6:0-у текIуащ. Абы щегъэжьауэ ди къэралым зэпыу имыIэу футбол зэIущIэхэр щокIуэкI.
Махуэшхуэм хухахауэ щытащ Мэлбахъуэм и цIэр зезыхьэ Лъэпкъ библиотекэм и лэжьакIуэхэм къызэрагъэпэща пшы-хьыр. ЕджапIэ пэшым къыщызэхуэсахэм тхылъ хъумапIэм и лэжьакIуэхэм хуаIуэтэжащ инджылызхэм я лъэпкъ джэгукIэм ди къэралым зэрызыщиужьар, ди республикэм футболым и къекIуэкIыкIам и хъы-бар кIэщIхэр.
Курыт еджапIэхэм щеджэ ныбжьыщIэ-хэм гуапэу кърагъэблэгъащ Налшык и «Спартак»-м и лъабжьэр зыгъэтIылъа-хэу, клубым и тхыдэм къыгуэхыпIэ имыIэу епха, командэм ехъулIэныгъэ яIэу зэман зэмылIэужьыгъуэхэм щыджэгуахэу Сыжажэ Валерэ, Хьэнцэ Аслъэнбэч, Гугъуэт Эдуард, Гъубж Вячеслав, Пономарёв Сергей, Алшагъыр Алий, Мэшыкъуэ Аслъэн сымэ. ЗэIущIэм хэтащ «Спартак-Налшык» ПФК-м и КIэлъыплъакIуэ советым и тхьэмадэ Берд Хьэзрэталий, Лъэпкъ библиотекэм и директор Емуз Анатолэ сымэ.
Налшык и «Спартак»-м и къекIуэкIыкIам щытепсэлъыхьым, Бердым къыхигъэ- щащ дэтхэнэ зы командэми зыщиIэти и Iуэхур щыдэмыкIи къыщыхуихуэ лъэхъэнэ зэриIэр. «Ауэ, си фIэщ мэхъу, фэ, ныбжьыщIэхэм фи фIыгъэкIэ ди республикэм и командэм и цIэр ди къэралым иджыри куэдрэ зэрыщыIунур», — захуигъэзащ къызэхуэсахэм Берд Хьэзрэталий.
ШколакIуэхэм я упщIэ зэмылIэужьыгъуэхэм жэуап иратащ зэIу-щIэм къекIуэлIа футболистхэм. Псалъэмакъыр щызэпагъэум деж пэшым щIэсхэр щагъэгъуэзащ Урысейм и командэ къыхэхамрэ Налшык и «Спартак»-мрэ я тхыдэхэм щыщ пычыгъуэ кIэщIхэм.
«Нобэ мы зэIущIэм кърихьэлIащ ди лъэужьым ирикIуа футболистхэр. ИкъукIэ си гуапэщ республикэр зэрыгушхуэн апхуэдэ щIалэхэр дызэриIэр. Пэжщ, фэ псо-ми футболист Iэзэ къыфхэкIынукъым, ауэ фыкъыхузоджэ, гъащIэм и сыт хуэдэ IэнатIэ фыпэрыувами цIыху хуэдэу фыкъэнэжыну. ГъащIэ узыншэ зэрефхьэкIынум фыхущIэкъу, нэхъыжьхэм пщIэ хуэфщI. ЦIыхугъэ фхэлъмэ, сыт хуэдэ фи Iуэхури къывэхъулIэнущ», — жиIащ ныбжьыщIэхэм илъэс куэдкIэ «Спартак»-м и капитану щыта, РСФСР-м и командэ къыхэхам щыджэгуа, къэрал къулыкъу зэмылIэужьыгъуэхэм пэрыта Сыжажэ Валерэ.
«Мы пэшым щIэсщ ныбжьыщIэ куэд. Си фIэщ мэхъу илъэс зыбжанэ дэкIмэ, ахэр ди пIэм къиувэу ди лэжьыгъэм къыпащэну. Абы хуэхьэзыру фыщыт, фыхущIэкъу. КъысхукъуэкIа Iэмалыр къэзгъэсэбэпу, мы зэIущIэм кърихьэлIа пщащэ цIыкIухэр къезгъэблэгъэну сыхуейщ ди спорт школым щылажьэ хъыджэбзхэм футболымкIэ я секцэм», — къыхигъэщащ зэIущIэм «Спартак-Налшык» ПФК-м и сабий-ныбжьыщIэ спорт школым и унафэщIым и къуэдзэ, илъэс куэдкIэ командэм и капитану щыта Мэшыкъуэ Аслъэн.
СыхьэтитIым нэблагъэкIэ екIуэкIа зэIущIэм и кIэухыу футболым и ветеранхэм я гъусэу сабийхэм сурэт зытрагъэхащ.
ЖЫЛАСЭ Замир.
